Document ID: 32001D0767

Απόφαση της Επιτροπής
της 31ης Οκτωβρίου 2001
για την τροποποίηση της απόφασης 93/402/ΕΟΚ για τους υγειονομικούς όρους και την κτηνιατρική πιστοποίηση που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, έτσι ώστε να ληφθεί υπόψη η υγειονομική κατάσταση στην Ουρουγουάη
[κοινοποιηθείσα υπό τον αριθμό Ε(2001) 3388]
(Κείμενο που παρουσιάζει ενδιαφέρον για τον ΕΟΧ)
(2001/767/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως τα άρθρα 14 και 22,
Εκτιμώντας τα ακόλουθα:
(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη, έχουν θεσπισθεί με την απόφαση 93/402/ΕΟΚ της Επιτροπής, της 10ης Ιουνίου 1993, για τους υγειονομικούς όρους και την κτηνιατρική πιστοποίηση που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής(3), όπως τροποποιήθηκε τελευταία από την απόφαση 2001/538/ΕΚ(4).
(2) Εστίες αφθώδους πυρετού επιβεβαιώθηκαν στην Ουρουγουάη, αρχής γενομένης στις 23 Απριλίου 2001, και θεσπίστηκε πρόγραμμα εμβολιασμού των βοοειδών κατά του αφθώδους πυρετού.
(3) Η Επιτροπή ανέστειλε την εισαγωγή στην Κοινότητα όλων των κατηγοριών νωπού κρέατος των ειδών που είναι ευπαθή στον αφθώδη πυρετό με την απόφαση 2001/388/EK(5).
(4) Πραγματοποιήθηκε αποστολή της Επιτροπής από τις 25 έως τις 29 Ιουνίου 2001 για την εξέταση της επιδημιολογικής κατάστασης σχετικά με τον αφθώδη πυρετό και τα εφαρμοζόμενα μέτρα ελέγχου.
(5) Οι αρμόδιες κτηνιατρικές αρχές της Ουρουγουάης αντιμετώπισαν τα προβλήματα που είχε επισημάνει αυτή η αποστολή και η κατάσταση της ασθένειας σταθεροποιήθηκε. Ως εκ τούτου, είναι σκόπιμο να αρθεί η αναστολή των εισαγωγών στην Κοινότητα νωπού κρέατος που παράγεται από βοοειδή, πρόβατα και αίγες για κατανάλωση από τον άνθρωπο και ορισμένων κρεάτων και παραπροϊόντων που προορίζονται για τη βιομηχανία τροφίμων για ζώα συντροφιάς.
(6) Με την επιφύλαξη των ανωτέρω, το νωπό κρέας που παράγεται σύμφωνα με τους όρους που καθορίζονται στο άρθρο 2 παράγραφος 1 στοιχεία α) και β) της απόφασης 2001/388/ΕΚ επιτρέπεται ακόμη σύμφωνα με τις κοινοτικές απαιτήσεις που ισχύουν κατά τη στιγμή της σφαγής των ζώων από τα οποία προέρχεται το κρέας.
(7) Ως εκ τούτου, πρέπει να τροποποιηθεί η απόφαση 93/402/ΕΟΚ.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα II της απόφασης 93/402/ΕΟΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Οκτωβρίου 2001.

Labels: 17
0
3
6
18